CELEX: 32017R1270
Language: hu
Date: 2017-07-14 00:00:00
Title: A Bizottság (EU) 2017/1270 rendelete (2017. július 14.) az 1333/2008/EK európai parlamenti és tanácsi rendelet II. mellékletének a kálium-karbonát (E 501) hámozott, darabolt és aprított gyümölcsön vagy zöldségen való felhasználása tekintetében történő módosításáról (EGT-vonatkozású szöveg. )

15.7.2017   
            
            
               HU
            
            
               Az Európai Unió Hivatalos Lapja
            
            
               L 184/1
            
         A BIZOTTSÁG (EU) 2017/1270 RENDELETE
   (2017. július 14.)
   az 1333/2008/EK európai parlamenti és tanácsi rendelet II. mellékletének a kálium-karbonát (E 501) hámozott, darabolt és aprított gyümölcsön vagy zöldségen való felhasználása tekintetében történő módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az élelmiszer-adalékanyagokról szóló, 2008. december 16-i 1333/2008/EK európai parlamenti és tanácsi rendeletre (1) és különösen annak 10. cikke (3) bekezdésére,
   mivel:
   
               (1)
            
            
               Az 1333/2008/EK rendelet II. melléklete megállapítja az élelmiszerekben használható élelmiszer-adalékanyagok uniós jegyzékét és ezen anyagok felhasználási feltételeit.
            
         
               (2)
            
            
               Az élelmiszer-adalékanyagok uniós jegyzékének naprakésszé tétele az 1331/2008/EK európai parlamenti és tanácsi rendelet (2) 3. cikkének (1) bekezdésében említett egységes eljárás révén, a Bizottság kezdeményezésére vagy kérelemre történhet.
            
         
               (3)
            
            
               2015. október 15-én kérelmet nyújtottak be a Bizottsághoz a kálium-karbonát (E 501) hámozott, darabolt és aprított gyümölcsön vagy zöldségen való felhasználásának engedélyezése iránt, és a kérelmet a Bizottság az 1331/2008/EK rendelet 4. cikkének megfelelően hozzáférhetővé tette a tagállamok számára.
            
         
               (4)
            
            
               A friss darabolt gyümölcs vagy zöldség előkészítése során fellépő enzimaktivitás a termékek minőségromlásához, például barnuláshoz vagy szerkezeti veszteségekhez, valamint élelmiszer-pazarláshoz vezethet. A barnulás elkerülése érdekében aszkorbinsav (E 300) használható. Az aszkorbinsav ugyanakkor hajlamos leépíteni a sejtszövetet, ami pár napon belül a gyümölcs és zöldség megpuhulásához vagy elszíneződéséhez vezet. A kálium-karbonát (E 501) használata hatékonyabb védelmet biztosít a barnulás ellen, mivel stabilizálóként és savasságot szabályozó anyagként működik és minimalizálja az aszkorbinsav okozta szövetkárosodást.
            
         
               (5)
            
            
               Az élelmiszerügyi tudományos bizottság a karbonátok megengedhető napi bevitelére (ADI) „nincs meghatározva” értékelést (3) adott, ami azt jelenti, hogy a kívánt technológiai hatás eléréséhez szükséges mértékben használva nem jelent veszélyt az egészségre.
            
         
               (6)
            
            
               Az 1331/2008/EK rendelet 3. cikke (2) bekezdésének megfelelően a Bizottság kikéri az Európai Élelmiszerbiztonsági Hatóság (a továbbiakban: Hatóság) véleményét az 1333/2008/EK rendelet II. mellékletében szereplő élelmiszer-adalékanyagok uniós jegyzékének naprakésszé tétele érdekében, kivéve, ha a szóban forgó aktualizálásnak valószínűsíthetően nincs az emberi egészségre gyakorolt hatása. Mivel a kálium-karbonát (E 501) hámozott, darabolt és aprított gyümölcsön vagy zöldségen stabilizátorként és savasságot szabályozó anyagként történő felhasználásának engedélyezése az említett jegyzék olyan naprakésszé tételét jelenti, amely valószínűsíthetően nem gyakorol hatást az emberi egészségre, nem szükséges kikérni a Hatóság véleményét.
            
         
               (7)
            
            
               Következésképpen helyénvaló az 1333/2008/EK rendelet II. melléklete 04.1.2. Hámozott, darabolt és aprított gyümölcs és zöldség kategóriáján belül a kálium-karbonát (E 501) stabilizátorként és savasságot szabályozó anyagként való használatának quantum satis mennyiségű engedélyezése. Annak érdekében, hogy a fogyasztó tájékoztatva legyen a fent leírt kezelésről, a kálium-karbonát (E 501) használatát a fogyasztásra kész, előrecsomagolt, hűtött, feldolgozatlan gyümölcsre és zöldségre, valamint az előrecsomagolt, feldolgozatlan és hámozott burgonyára kell korlátozni.
            
         
               (8)
            
            
               Az 1333/2008/EK rendelet II. mellékletét ezért ennek megfelelően módosítani kell.
            
         
               (9)
            
            
               Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
            
         ELFOGADTA EZT A RENDELETET:
   1. cikk
   A 1333/2008/EK rendelet II. melléklete e rendelet mellékletének megfelelően módosul.
   2. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2017. július 14-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 354., 2008.12.31., 16. o.
   
   
      (2)  Az Európai Parlament és a Tanács 1331/2008/EK rendelete (2008. december 16.) az élelmiszer-adalékanyagok, az élelmiszerenzimek és az élelmiszer-aromák egységes engedélyezési eljárásának létrehozásáról (HL L 354., 2008.12.31., 1. o.).
   
      (3)  Az élelmiszerügyi tudományos bizottság jelentései, 25. sorozat, 1990.
   
      MELLÉKLET
      Az 1333/2008/EK rendelet II. melléklete E. részének 04.1.2. „Hámozott, darabolt és aprított gyümölcs és zöldség” kategóriája a lábjegyzet előtt a következő bejegyzéssel egészül ki:
      
         
                      
                  
                  
                     „E 501
                  
                  
                     Kálium-karbonát
                  
                  
                     
                        Quantum satis
                     
                  
                  
                      
                  
                  
                     kizárólag: fogyasztásra kész, előrecsomagolt, hűtött, feldolgozatlan gyümölcs és zöldség, valamint előrecsomagolt, feldolgozatlan és hámozott burgonya”.